LT Europos Sąjungos oficialusis leidinys C 128/11

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2015/C 128/09)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

„PATATA NOVELLA DI GALATINA“

EB Nr.: IT-PDO-0005–01184–28.11.2013

SGN ( ) SKVN ( X )

1. Pavadinimas

„Patata novella di Galatina“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Švieži ar perdirbti vaisiai, daržovės ir grūdai

3.2. Produkto, kuriam taikomas 1 punkte nurodytas pavadinimas, aprašymas

Šį produktą sudaro tik Sieglinde veislės Solanum tuberosum rūšies stiebagumbiai.

Pagrindinės vartoti skirto produkto savybės:

Fizinės:

— epidermis (odelė) – ryškiai geltonas, blizgus; tačiau gumbai būna ir rūdžių ar šokolado spalvos, kurią jiems suteikia jų auginimo vietovėje esantys raudonžemiai;

— gumbai būna vidutinio dydžio, ilgi, ovalūs;

— odelė – ne visiškai susiformavusi, lygi, lengvai nulupama;

— gumbai vartotojams pateikiami nesupjaustyti, nesudygę, įprastos, taisyklingos formos, be jiems nebūdingų kvapų ir skonio,

— sausi, nepažaliavę, neįtrūkę, nesudaužyti, nepažeisti kenkėjų, be dėmių ir nedeformuoti;

Cheminės:

— gumbuose yra mažai krakmolo (ne daugiau kaip 17 %) ir sausosios medžiagos (ne daugiau kaip 21 %).

3.3. Žaliavos (taikoma tik apdorotiems produktams)

—

3.4. Pašarai (taikoma tik gyvūninės kilmės produktams)

—

3.5. Specialūs gamybos veiksmai, atliktini nustatytoje geografinėje vietovėje

Visi gamybos etapai – nuo bulvių auginimo iki rinkimo – turi vykti nustatytoje geografinėje vietovėje.

3.6. Specialios pjaustymo, trynimo, pakavimo ir kt. taisyklės

—

3.7. Specialios ženklinimo etiketėmis taisyklės

Etiketėse, kuriomis ženklinamos pakuotės, pateikiama ši informacija:

— logotipas ir didesnėmis nei kiti žodžiai raidėmis – pavadinimas „Patata novella di Galatina“;

— kilmė (auginimo ir pakavimo vietovė);

— pakuotojo pavadinimas, įmonės būstinė ir pavadinimas;

— pradinis grynasis svoris;

— dydis;

— siuntos identifikavimo numeris;

— derliaus rinkimo laikas ir pakavimo data;

— Europos Sąjungos simbolis.

Šalia 1 punkte nurodyto pavadinimo draudžiama pateikti kitų apibūdinimų, išskyrus numatytuosius.

4. Glaustas geografinės vietovės apibūdinimas

Saugomos geografinės kilmės vietos nuoroda „Patata novella di Galatina“ žymimos bulvės auginamos šių Lečės provincijos komunų administracinėse teritorijose: Akvarika del Kapo, Alistės, Kazarano, Kastrinjano del Kapo, Galatinos, Galatonės, Galipolio, Matino, Melisano, Morčano di Leukos, Nardo, Parabitos, Patu, Prezičės, Rakalės, Salvės, Sanikolos, Taviano, Udžento.

5. Ryšys su geografine vietove

5.1. Geografinės vietovės ypatumai

Tradicinė bulvių „Patata Novella di Galatina“ auginimo vietovė vadinama „Arco Ionico Salentino“. Ji driekiasi nuo centrinės Lečės provincijai priklausančios Jonijos jūros pakrantės dalies į pusiasalio vidų.

Šioje vietovėje vidutinė šalčiausio mėnesio (sausio) temperatūra svyruoja nuo 9,5 iki 10 °C, o karščiausio mėnesio (rugpjūčio) – nuo 25,60 iki 26 °C, tačiau neretai aukščiausia temperatūra viršija 40 °C. Be to, paros temperatūros svyravimai (aukščiausios ir žemiausios temperatūrų skirtumai) būna nedideli – tai priklauso nuo temperatūrų skirtumus švelninančio jūros poveikio.

Šiai vietovei tenkantis metinis saulės šviesos kiekis – didžiausias Apulijoje, t. y. 2 600 val. (Italijoje ši vertė svyruoja nuo 2 100 iki 2 800 val.).

Šiai vietovei būdingi Jonijos jūros pakrantės vietovėse vyraujantys dirvožemiai – raudonžemiai. Būtent juose auginamos bulvės „Patata Novella di Galatina“. Tai smėlingi, lengvai rūgštūs arba beveik neutralūs dirvožemiai, kuriuose gausu pasisavinamo fosforo ir geležies, taip pat mainų kalio, tačiau ne tiek daug organinių medžiagų ir labai mažai suminio azoto. Raudonžemiai – tipiškas dirvožemių, kuriems įtakos turi geografinis išsidėstymas arba klimato poveikis, pavyzdys, t. y. šių dirvožemių savybės labai priklauso nuo klimato sąlygų, kuriomis jie susiformavo, nes tiek uolienų pokyčiai, kuriems vykstant formuojasi pirminis substratas, tiek natūralūs dirvodaros veiksniai, priklausomai nuo klimato, skiriasi.

Geografinės bulvių „Patata novella di Galatina“ auginimo vietovės ypatumai dar labiau išryškėja dėl žemdirbių sumaniai atliekamų bulvių kasimo darbų: bulvės kasamos paprastais mechaniniais įrankiais, kuriais jos tiesiogiai neliečiamos. Nukasus derlių, bulvės nėra plaunamos ir yra iš karto parduodamos.

5.2. Produkto ypatumai

Bulvės „Patata novella di Galatina“ išskiria savo išvaizda – jų žievelė paprastai būna žemėta, todėl joms būdinga rūdžių spalva, – ir labai ankstyvu derliumi.

Kiekvienais metais bulvės kasamos iki birželio 30 d.

Žemės likučiai bulvių gumbams suteikia tipišką, šių bulvių auginimo vietovės dirvožemiui būdingą spalvą. Gumbai būna žemėti, nes nukastos ir atrinktos bulvės iš karto išvežamos parduoti ir nėra plaunamos, kad nebūtų pažeista jų plona odelė.

Kita bulvių „Patata novella di Galatina“ savybė – nedidelis sausosios medžiagos kiekis.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Derliaus rinkimo laikotarpis trunka nuo pavasario iki rudens, tačiau bulvės kasamos kuo anksčiau ne tik dėl jų genetinių ir agrotechninių savybių, bet ir pirmiausia dėl specifinių bulvių auginimo vietovės dirvožemio ir klimato sąlygų.

Konkrečiau, vietovės temperatūros sąlygos turi optimalų poveikį visoms bulvių fenologinėms fazėms. Dirvožemio temperatūra niekada nebūna žemesnė nei 3–4 °C, todėl jame pasodintos, bet dar nesudygusios sėklinės bulvės išlieka nepažeistos per jų trumpą vegetacinį laikotarpį, o vasario pabaigoje – pirmosiomis kovo mėnesio dienomis pakilus temperatūrai bulvės greitai sudygsta.

Nuo dirvožemio, kuriame auginami gumbai, savybių priklauso tiek bulvių derliaus ankstyvumas ir kai kurios gumbų cheminės bei fizinės savybės, tiek peridermio susiformavimas.

Bulvės „Patata novella di Galatina“ auginamos smėlinguose dirvožemiuose, kurie greitai sušyla, todėl gumbų vegetacinis ciklas prasideda greitai ir jie subręsta anksčiau, nei kitose vietovėse. Be to, šie smėlingi dirvožemiai lengvai praleidžia vandenį, todėl juos lengviau dirbti, pvz., sodinti ir kasti bulves, o nuo to, kaip greitai atliekami šie darbai, priklauso ir ankstyvas bulvių „Patata novella di Galatina“ pateikimas vartotojams.

Be to, nuo bulvėms auginti naudojamo dirvožemio savybių tiesiogiai priklauso ir mažas gumbų sausosios medžiagos kiekis. Smėlingas ir organinėmis medžiagomis praturtintas dirvožemis, kuriame auginamos bulvės, labai palankus gumbų vystymuisi. Taigi gumbams sudaromos visos sąlygos vystytis ir jie užauga labai dideli. Dėl šios priežasties bulvių specifinis svoris ir, atitinkamai, sausosios medžiagos kiekis jose būna mažesnis, o tai yra svarbus bulvių „Patata novella di Galatina“ chemines savybes lemiantis elementas.

Visoje bulvių „Patata novella di Galatina“ auginimo vietovėje vyraujančiuose dirvožemiuose bulvių gumbai vystosi gerai, išlaikydami jiems būdingą formą. Gumbų odelė bręsdama išlieka lygi ir blizgi, o raudonžemiai, kuriuose auginami bulvių gumbai, jai suteikia tipišką rūdžių ar šokolado spalvą.

Dėl bulvių auginimo sąlygų, susijusių su šviesiojo paros laikotarpio trukme, pažymėtina, kad šioje vietovėje lapkričio–birželio mėnesiais auginamos bulvės turi geriausias sąlygas augti. Šioje vietovėje šviesusis paros laikotarpis trunka trumpai, todėl bulvės žydi vėlai arba visai nežydi, o tai lemia gausesnį ir ankstyvesnį bulvių gumbų derlių.

Bulvių pavadinimas, kuris yra jų kokybės garantas, ir jo susiejimas su konkrečia vieta, t. y. Galatina, liudija apie tai, kad šios bulvės nuo seno auginamos šioje vietovėje.

Ekonominiai ir gamybos aspektai

Bulvių auginimas neabejotinai yra esminė veikla, padedanti užtikrinti įvairių vietovės „Arco Ionico Salentino“ pakrantės zonos komunų žemės ūkio ir ekonominės veiklos pusiausvyrą. Tai, kad iš visų šioje vietovėje ir aplink ją gana plačiai auginamų daržo kultūrų, tokių kaip arbūzai ar saldžiosios paprikos, pirmenybė teikiama bulvėms, lemia ne tik konkrečios auginimo galimybės, susijusios su palankiomis klimato ir dirvožemio sąlygomis, bet ir, palyginti su kitomis daržo kultūromis, paprastesnis bulvių auginimo metodas bei poreikis turėti mažiau techninių priemonių ir lėšų. Be to, paminėtina, kad, palyginti su kitomis pirmiau nurodytomis daržovėmis, bulvių auginimas gali būti geriau derinamas su alyvmedžių auginimu. Kadangi alyvmedžiai čia tradiciškai sodinami dideliais atstumais, šios dvi kultūros visada buvo ir daugeliu atveju tebėra auginamos kartu. Atsižvelgiant į šias aplinkybes, jau daug dešimtmečių alyvuogės iš anksto (iki spalio mėn. pabaigos) renkamos tiesiai nuo medžių: taip ne tik gaunamas žymiai aukštesnės kokybės aliejus, palyginti su tuo, kuris būtų gautas spaudžiant nuo žemės surinktas alyvuoges (be to, šiuo atveju dirva būtų užimta ilgesnį laiką), bet ir veiksmingiau sudaromos sąlygos daug anksčiau paruošti sėklinėms bulvėms sodinti skirtą dirvą. Akivaizdu, kad anksti pasodinus sėklines bulves gumbai subręsta ir atitinkamai derlius kasamas anksčiau, taigi, nuo ankstyvo sodinimo labai priklauso šių bulvių ankstyvumas.

Nuoroda į paskelbtą specifikaciją

(Reglamento (EB) Nr. 510/2006 5 straipsnio 7 dalis (3))

Visą produkto specifikacijos tekstą galima rasti interneto svetainėje http://www.politicheagricole.it/flex/cm/pages/ServeBLOB.php/L/IT/IDPagina/3335

arba

tiesiogiai Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it).

(1) OL L 343, 2012 12 14, p. 1.

(2) OL L 93, 2006 3 31, p. 12. Pakeistas Reglamentu (ES) Nr. 1151/2012.

(3) Žr. 2 išnašą.